|  |
| --- |
| **Հիմնավորում**  **«Ջրային ռեսուրսների համաՏԵՂՎԱԾ կառավարում/Ախուրյան գետ ՓՈՒԼ 1**  **ԾՐԱԳՐԻ ՇՐՋԱՆԱԿՆԵՐՈՒՄ Հողերի ձեռքբերման եվ վերաբնակեցման գործողությունների պլանը հաստատելու մասին» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ** |
| 1. **Ընթացիկ իրավիճակը և իրավական ակտի ընդունման անհրաժեշտությունը** |
| 2014 թվականի դեկտեմբերի 19-ին Հայաստանի Հանրապետության և Վերականգնման վարկերի բանկի (KfW) միջև կնքվել է վարկային համաձայնագիր որով նախատեսվել է իրականացնել «Ջրային ռեսուրսների համատեղված կառավարում/Ախուրյան գետ, փուլ 1»ծրագիրը՝ մասնավորապես Կապսի ջրամբարի և ոռոգման ինքնահոս համակարգի կառուցման ծրագիրը (այսուհետ՝ Ծրագիր)։  Ծրագրով նախատեսվում է վերակառուցել Կապսի կիսակառույց ջրամբարը, որը գտնվում է Շիրակի մարզում՝ Գյումրի քաղաքից դեպի հյուսիս 22 կմ հեռավորության վրա գտնվող Ախուրյանի գետահովտում։ Ծրագիրն ընդգրկում է Կապսի պատվարի կայունացում և վերականգնում, 1-փուլով (ընթացիկ) նախատեսվում է 25 մլն մ3 ծավալով ջրամբարի կառուցում՝ հետագա ընդլայնման հնարավորությամբ մինչև 60 մլն մ3:  Ծրագիրն ունի համապետական կարևոր նշանակություն, քանի որ Ծրագրի իրականացման արդյունքում կապահովվի Շիրակի մարզում Ախուրյան գետի սահմանափակ ջրային ռեսուրսների կայուն օգտագործումը՝ հաշվի առնելով տարբեր ջրօգտագործողների շահերը: Դա կնպաստի տարածաշրջանի ջրային ռեսուրսների կայուն և բնապահպանական տեսանկյունից հիմնավոր կառավարմանը, բնապահպանական իրավիճակի բարելավմանը, ինչպես նաև գյուղական շրջանների զարգացման խթանմանը և բնակչության կենսամակարդակի բարելավմանը: Բացի դրանից, Ծրագրի նպատակն է նպաստել պարենային ապահովությանը, ավելացնել գյուղատնտեսական արդյունավետությունը, նվազեցնել թիրախային խմբի խոցելիությունը կլիմայի փոփոխությունների նկատմամբ, պահպանել տարածաշրջանի էկոհամակարգը և բիոբազմազանությունը, ինչպես նաև նվազեցնել Կապսի ջրամբարից ներքև գտնվող բնակչության անվտանգության ռիսկը: Համաձայն Ծրագրի տեխնիկատնտեսական հիմնավորվածության (ՏՏՀ) ուսումնասիրության արդյունքների Կապսի ջրամբարի 1-ին փուլի (25 մլն մ3) ջրածածկման տակ պետք է մնային Շիրակի մարզի Ամասիա համայնքի Ջրաձոր բնակավայրի մոտ 4-5 շինություններ, իսկ նույն մարզի նույն համայնքի Արեգնադեմ, Գտաշեն և Բյուրակն բնակավայրերի, ինչպես նաև նույն մարզի Մարմաշեն համայնքի Կապս բնակավայրի, մոտ 20 տարբեր չափսերի հողակտորներ։  Հետագայում Կապսի ջրամբարի և ոռոգման ինքնահոս համակարգի կառուցման մանրամասն աշխատանքային նախագծման փուլի ընթացքում խորհրդատուի կողմից իրականացվել է Շիրակի մարզի Ջրաձոր բնակավայրի լանջի կայունության մանրամասնհաշվարկ, ըստ որի դրա հետագա սողանքակայունությունը գնահատվել է ռիսկային և հետագա հնարավոր (սողանքավտանգ) փլուզումներից խոսափելու համար անհրաժեշտ է համարվել Ամասիա համայնքի Ջրաձոր բնակավայրը վերաբնակեցնել ամբողջությամբ, իսկ Ամասիա համայնքի Արեգնադեմ, Գտաշեն և Բյուրակն բնակավայրերում, ինչպես նաև Մարմաշեն համայնքի Կապս և Սարապատ համայնքի Հողմիկ բնակավայրերում իրականացնել ազդակիր հողերի օտարում (այսուհետ՝ ազդակիր համայնքներ)։  Ծրագրի Վարկային համաձայնագրի Առանձին համաձայնագրով Հողերի ձեռքբերման և վերաբնակեցման հարցի կարգավորումը սահմանված է, որպես ջրամբարի շինարարական պայմանագրի ստորագրման նախապայման, (Վարկային համաձայնագրի Առանձին համաձայնագրի 4-րդ կետի՝ «Հատուկ իրականացման համաձայնագրեր»), իսկ վերաբնակեցման ծախսերի փոխհատուցման պարտավորությունը վերապահված է ՀՀ կառավարությանը (Վարկային համաձայնագրի Առանձին համաձայնագրի 3-րդ կետի՝ «Ընդհանուր արժեք և ֆինանսավորում»)։  ՀՀ կառավարության հաստատմանը ներկայացվող՝ սույն Հողերի ձեռքբերման և վերաբնակեցման գործողությունների պլանը մշակվել է ՀՀ օրենսդրության և Վերականգնման վարկերի բանկի (KfW) կայուն զարգացման ուղեցույցին համապատասխան՝ Ծրագրի ՇՄՍԱԳ խորհրդատուի կողմից։ |
| 1. Առաջարկվող կարգավորման բնույթը |
| Առաջարկվում է ՀՀ կառավարության որոշմամբ հաստատել Ծրագրի Հողերի ձեռք բերման և վերաբնակեցման գործողությունների պլանը: |
| 1. **Նախագծի մշակման գործընթացում ներգրավված ինստիտուտները, անձինք և նրանց դիրքորոշումը**   ՀՀ տարածքային կառավարման և ենթակառուցվածքների նախարարություն, Ջրային կոմիտե և Հայաստանի տարածքային զարգացման հիմնադրամ։ |
| 1. Ակնկալվող արդյունքը |
| Որոշման ընդունումից հետո հնարավոր կլինի Ծրագրի ազդակիր համայնքներում հաստատված պլանի համաձայն սկսել հողերի ձեռքբերման և վերաբնակեցման գործընթացների իրականացումը, ինչը հիմք կհանդիսանա հետագայում շինարարական պայմանագրի ստորագրման համար։ |